Lietuvos Respublikos

Vyriausybė

NUTARIMAS

DĖL LIETUVOS RESPUBLIKOS VYRIAUSYBĖS 2008 M. LAPKRIČIO 24 D. NUTARIMO NR. 1255 „DĖL BALZAMAVIMO LICENCIJAVIMO TAISYKLIŲ PATVIRTINIMO“ PAKEITIMO

2011 m. liepos 7 d. Nr. 809

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 2008 m. lapkričio 24 d. nutarimą Nr. 1255 „Dėl Balzamavimo licencijavimo taisyklių patvirtinimo“ (Žin., 2008, Nr. 140-5551; 2010, Nr. 73-3707) ir išdėstyti jį nauja redakcija:

„LIETUVOS RESPUBLIKOS VYRIAUSYBĖ

NUTARIMAS

DĖL BALZAMAVIMO LICENCIJAVIMO TAISYKLIŲ PATVIRTINIMO

Vadovaudamasi Lietuvos Respublikos žmonių palaikų laidojimo įstatymo (Žin., 2007, Nr. 140-5763; 2010, Nr. 123-6259) 16 straipsnio 1 dalimi, Lietuvos Respublikos Vyriausybė nutaria:

Patvirtinti Balzamavimo licencijavimo taisykles (pridedama).“

MINISTRAS PIRMININKAS	ANDRIUS KUBILIUS

SVEIKATOS APSAUGOS MINISTRAS	RAIMONDAS ŠUKYS

PATVIRTINTA

Lietuvos Respublikos Vyriausybės

2008 m. lapkričio 24 d. nutarimu Nr. 1255

(Lietuvos Respublikos Vyriausybės

2011 m. liepos 7 d. nutarimo Nr. 809

redakcija)

BALZAMAVIMO LICENCIJAVIMO TAISYKLĖS

I. BENDROSIOS NUOSTATOS

1. Balzamavimo licencijavimo taisyklės (toliau – Taisyklės) nustato balzamavimo licencijos (toliau – licencija) išdavimo tvarką, licencijos pakeitimo, atsisakymo ją išduoti, įspėjimo apie galimą licencijos galiojimo sustabdymą ir šio įspėjimo panaikinimą, licencijos galiojimo sustabdymo, galiojimo sustabdymo panaikinimo, galiojimo panaikinimo ir dublikatų išdavimo tvarką, licencijas išduodančios institucijos įgaliojimus, dokumentus, kurių reikia licencijai gauti, licencijuojamos veiklos sąlygas ir jų laikymosi priežiūrą, licencijos turėtojų teises ir pareigas.

2. Taisyklėse vartojama sąvoka „licencijos turėtojas“ – Lietuvos Respublikoje įsteigti juridiniai asmenys, kitoje Europos Sąjungos valstybėje narėje ar Europos ekonominės erdvės valstybėje įsteigti juridiniai asmenys ar kitos organizacijos arba jų filialai (toliau – juridinis asmuo), Taisyklių nustatyta tvarka įgiję licenciją.

Kitos Taisyklėse vartojamos sąvokos apibrėžtos Lietuvos Respublikos žmonių palaikų laidojimo įstatyme (Žin., 2007, Nr. 140-5763) (toliau – Įstatymas).

3. Visos procedūros, susijusios su dokumentų, kurių reikia licencijai ar jos dublikatui gauti, licencijai pakeisti, įspėjimui apie galimą licencijos galiojimo sustabdymą panaikinti, licencijos galiojimo sustabdymui panaikinti, pateikimu ir sprendimų, susijusių su licencijos ar jos dublikato išdavimu, licencijos pakeitimu, įspėjimu apie galimą licencijos galiojimo sustabdymą ir šio įspėjimo panaikinimu, licencijos galiojimo sustabdymu, licencijos galiojimo sustabdymo panaikinimu, licencijos galiojimo panaikinimu, priėmimu, gali būti atliekamos paštu, faksu, per atstumą elektroninėmis priemonėmis, kreipiantis tiesiogiai į licencijas išduodančią instituciją arba per paslaugų ir gaminių kontaktinį centrą.

II. LICENCIJAS IŠDUODANTI INSTITUCIJA IR JOS ĮGALIOJIMAI

4. Licencijas išduoda Valstybinė visuomenės sveikatos priežiūros tarnyba prie Sveikatos apsaugos ministerijos (toliau – licencijas išduodanti institucija).

5. Licencijas išduodanti institucija atlieka šias funkcijas, susijusias su licencijavimu:

5.1. išduoda ar pakeičia licenciją, atsisako ją išduoti, įspėja apie galimą licencijos galiojimo sustabdymą, panaikina įspėjimą apie galimą licencijos galiojimo sustabdymą, sustabdo ar panaikina licencijos galiojimą, panaikina galiojimo sustabdymą, išduoda licencijos dublikatą;

5.2. dokumentų tvarkymą ir apskaitą reglamentuojančių teisės aktų nustatyta tvarka pildo registravimo ir apskaitos dokumentą (popieriuje ar skaitmeninėje laikmenoje) – Licencijų registrą, kuriame registruojamos visos išduotos, pakeistos licencijos, įspėjimo apie galimą licencijos galiojimo sustabdymą ir šio įspėjimo panaikinimo datos ir pagrindai, licencijos galiojimo sustabdymo, licencijos galiojimo sustabdymo panaikinimo, licencijos galiojimo panaikinimo, licencijos dublikato išdavimo datos ir pagrindai;

5.3. teikia valstybės institucijoms ir įstaigoms informaciją, kurios reikia joms pavestoms funkcijoms atlikti, – apie licencijų išdavimą, pakeitimą, įspėjimą apie galimą licencijos galiojimo sustabdymą, šio įspėjimo panaikinimą, licencijos galiojimo sustabdymą, galiojimo sustabdymo panaikinimą, galiojimo panaikinimą;

5.4. priėmusi sprendimą išduoti ar pakeisti licenciją, sustabdyti jos galiojimą, panaikinti licencijos galiojimo sustabdymą, panaikinti galiojimą, ne vėliau kaip per 3 darbo dienas apie tai praneša Juridinių asmenų registrui Juridinių asmenų registro nuostatų, patvirtintų Lietuvos Respublikos Vyriausybės 2003 m. lapkričio 12 d. nutarimu Nr. 1407 (Žin., 2003, Nr. 107-4810), nustatyta tvarka;

5.5. skelbia „Valstybės žinių“ priede „Informaciniai pranešimai“ ir savo interneto svetainėje informaciją apie licencijų išdavimą, pakeitimą, galiojimo sustabdymą, galiojimo sustabdymo panaikinimą, galiojimo panaikinimą, kurią sudaro šie duomenys: juridinio asmens pavadinimas, teisinė forma, kodas, buveinė, licencijos pavadinimas, paslauga, kurią licencija suteikia teisę teikti, licencijos numeris, jos išdavimo, pakeitimo, galiojimo sustabdymo, galiojimo sustabdymo panaikinimo ar galiojimo panaikinimo data, paslaugos teikimo (veiklos) vieta (-os).

III. LICENCIJOS FORMA IR Duomenys

6. Licencijos formą tvirtina sveikatos apsaugos ministras.

7. Licencijoje nurodoma:

7.1. licenciją išduodanti institucija;

7.2. licencijos išdavimo data, numeris;

7.3. licencijuojama veikla;

7.4. licencijos turėtojo duomenys: juridinio asmens pavadinimas, teisinė forma, kodas;

7.5. veiklos vietos (-ų), kurioje (-iose) licencija suteikia teisę atlikti balzamavimą, adresas (-ai);

7.6. licencijas išduodančios institucijos vadovo ar jo įgalioto asmens pareigų pavadinimas, vardas ir pavardė, parašas, licencijas išduodančios institucijos antspaudas.

IV. DOKUMENTAI, KURIŲ REIKIA licencijai gauti

8. Juridinis asmuo, norintis gauti licenciją, licencijas išduodančiai institucijai privalo pateikti:

8.1. prašymą išduoti licenciją, pasirašytą asmens, turinčio teisę veikti juridinio asmens vardu. Prašyme turi būti nurodyta:

8.1.1. juridinio asmens pavadinimas, teisinė forma, kodas, buveinė, telefono numeris; fakso numeris ir elektroninio pašto adresas, jeigu juridinis asmuo juos turi;

8.1.2. prašymo data, prašymą pasirašiusio asmens, turinčio teisę veikti juridinio asmens vardu, vardas ir pavardė, pareigų pavadinimas, telefono numeris ir elektroninio pašto adresas, jeigu asmuo jį turi;

8.2. dokumentus, patvirtinančius, kad balzamavimui atlikti turima įranga ir personalo kvalifikacija atitinka sveikatos apsaugos ministro 2008 m. rugsėjo 5 d. įsakymu Nr. V-860 „Dėl Reikalavimų balzamavimą atliekančių asmenų įrangai, patalpoms ir personalo kvalifikacijai aprašo patvirtinimo“ (Žin., 2009, Nr. 10-386) nustatytus reikalavimus;

8.3. raštą, kuriame nurodomas patalpų, kuriose ketinama atlikti balzamavimą, adresas (-ai), patvirtintą juridinio asmens antspaudu, jeigu juridinis asmuo privalo jį turėti, ir pasirašytą asmens, turinčio teisę veikti juridinio asmens vardu.

V. LICENCIJOS IŠDAVIMAS IR ATSISAKYMAS IŠDUOTI LICENCIJĄ, LICENCIJOS PAKEITIMAS IR LICENCIJOS DUBLIKATO IŠDAVIMAS

9. Licencijas išduodanti institucija, gavusi Taisyklių 8 punkte nurodytus dokumentus, per 5 darbo dienas:

9.1. patikrina juridinio asmens registravimo faktą patvirtinančius ir kitus jo registravimo duomenis Juridinių asmenų registro tvarkytojo interneto svetainėje arba per Europos Sąjungos vidaus rinkos informacinę sistemą;

9.2. kreipiasi į pavaldžią teritorinę visuomenės sveikatos priežiūros įstaigą (toliau – visuomenės sveikatos centras), kad ši pateiktų duomenis apie Lietuvos Respublikos visuomenės sveikatos priežiūros įstatymo (Žin., 2002, Nr. 56-2225) ir kitų teisės aktų nustatyta tvarka juridiniam asmeniui išduotą leidimą-higienos pasą (išduotus leidimus-higienos pasus) balzamavimo veiklai;

9.3. išsiunčia juridiniam asmeniui patvirtinimą, kad prašymas išduoti licenciją yra gautas, ir jame nurodo terminą, per kurį prašymas turi būti išnagrinėtas, taip pat galimas juridinio asmens teisių gynimo priemones, kuriomis galima naudotis, jeigu kiltų licencijas išduodančios institucijos ir juridinio asmens ginčų, ir nuostatą, kad juridiniam asmeniui negavus atsakymo per nustatytą terminą, laikoma, kad licencija išduota;

9.4. jeigu juridinis asmuo pateikia neišsamų ar netinkamai įformintą prašymą išduoti licenciją arba pateikia ne visus dokumentus ar informaciją, kurių reikia licencijai išduoti, praneša juridiniam asmeniui apie būtinybę per nustatytą (ne ilgesnį kaip 20 darbo dienų) terminą pateikti trūkstamus dokumentus ar informaciją ir apie tai, kad terminas išduoti licenciją skaičiuojamas nuo visų tinkamai įformintų dokumentų ir informacijos pateikimo dienos.

10. Licenciją atsisakoma išduoti Įstatymo 161 straipsnio 5 dalyje numatytais atvejais.

11. Licencijas išduodanti institucija sprendimą išduoti licenciją arba motyvuotą sprendimą atsisakyti ją išduoti priima ir apie priimtą sprendimą praneša juridiniam asmeniui ne vėliau kaip per 30 kalendorinių dienų nuo visų Taisyklių 8 punkte nurodytų dokumentų gavimo.

12. Licencija atiduodama juridiniam asmeniui (įgaliotam atstovui) ar išsiunčiama paštu registruotu laišku (jeigu prašyme išduoti licenciją nurodyta, kad pageidaujama licenciją gauti paštu) tik sumokėjus valstybės rinkliavą.

13. Juridinis asmuo, dėl kurio priimtas sprendimas atsisakyti išduoti licenciją, pašalinęs priežastis, trukdančias gauti licenciją, turi teisę pakartotinai kreiptis su prašymu išduoti licenciją.

14. Licencija pakeičiama Įstatymo 161 straipsnio 7 dalyje numatytais atvejais.

15. Pasikeitus licencijos turėtojo teisinei formai, pavadinimui ar kodui, licencijos turėtojas ne vėliau kaip per 10 darbo dienų nuo duomenų pasikeitimo licencijas išduodančiai institucijai turi pateikti motyvuotą prašymą dėl licencijos pakeitimo. Licencijas išduodanti institucija, gavusi prašymą dėl licencijos pakeitimo, patikrina juridinio asmens duomenis pagal Taisyklių 9.1 punktą ir per 5 darbo dienas nuo prašymo gavimo priima sprendimą pakeisti licenciją ir ne vėliau kaip per 3 darbo dienas nuo sprendimo priėmimo apie jį informuoja licencijos turėtoją.

16. Kai licencijos turėtojas ketina pakeisti Įstatymo 161 straipsnio 2 dalies 2 punkte nurodytus duomenis, licencijos turėtojas licencijas išduodančiai institucijai turi pateikti motyvuotą prašymą dėl licencijos pakeitimo ir Taisyklių 8.3 punkte nurodytą dokumentą. Licencijas išduodanti institucija, gavusi prašymą dėl licencijos pakeitimo ir atitinkamą dokumentą, per 15 darbo dienų nuo prašymo gavimo priima sprendimą pakeisti licenciją ir ne vėliau kaip per 3 darbo dienas nuo sprendimo priėmimo praneša apie tai licencijos turėtojui.

17. Licencijos turėtojas, gavęs informaciją apie Taisyklių 15 ir 16 punktuose nurodytais atvejais priimtą sprendimą pakeisti licenciją, privalo nedelsdamas grąžinti licencijas išduodančiai institucijai turimą licenciją arba jos dublikatą (jeigu jis buvo išduotas). Pakeista licencija atiduodama licencijos turėtojui (įgaliotam atstovui) ar išsiunčiama paštu registruotu laišku (jeigu prašyme dėl licencijos pakeitimo nurodyta, kad pageidaujama licenciją gauti paštu) tik sumokėjus valstybės rinkliavą.

18. Licencijos dublikatas išduodamas, jeigu licencijos originalas prarandamas arba sugadinamas.

19. Licencijos turėtojas, praradęs ar sugadinęs licencijos originalą, licencijas išduodančiai institucijai pateikia motyvuotą prašymą išduoti licencijos dublikatą.

20. Licencijas išduodanti institucija, gavusi prašymą išduoti licencijos dublikatą, per 5 darbo dienas nuo prašymo gavimo priima sprendimą išduoti licencijos dublikatą ir ne vėliau kaip per 3 darbo dienas nuo sprendimo priėmimo praneša apie tai licencijos turėtojui.

21. Licencijas išduodanti institucija licencijos turėtojui išduoda licencijos dublikatą – išduotos licencijos nuorašą su žyma „Dublikatas“. Licencijos dublikatas atiduodamas licencijos turėtojui (įgaliotam atstovui) arba išsiunčiamas paštu registruotu laišku (jeigu prašyme išduoti licencijos dublikatą nurodyta, kad pageidaujama gauti licencijos dublikatą paštu) tik sumokėjus valstybės rinkliavą. Jeigu licencijos dublikatas išduodamas dėl to, kad sugadintas licencijos originalas, licencijos turėtojas privalo grąžinti licencijas išduodančiai institucijai sugadintos licencijos originalą.

VI. ĮSPĖJIMAS APIE GALIMĄ LICENCIJOS galiojimo SUSTABDYMĄ, LICENCIJOS GALIOJIMO SUSTABDYMAS, ĮSPĖJIMO APIE GALIMĄ LICENCIJOS galiojimo SUSTABDYMĄ PANAIKINIMAS, LICENCIJOS GALIOJIMO SUSTABDYMO PANAIKINIMAS IR LICENCIJOS GALIOJIMO PANAIKINIMAS

22. Licencijas išduodanti institucija priima sprendimą įspėti licencijos turėtoją apie galimą licencijos galiojimo sustabdymą, jeigu paaiškėja, kad licencijai gauti licencijos turėtojas pateikė neteisingus duomenis.

23. Licencijas išduodanti institucija, priimdama sprendimą įspėti apie galimą licencijos galiojimo sustabdymą, nustato ne ilgesnį kaip 20 darbo dienų terminą pašalinti nustatytus pažeidimus ir ne vėliau kaip per 3 darbo dienas nuo sprendimo priėmimo praneša licencijos turėtojui apie priimtą sprendimą, nurodydama sprendimo priėmimo priežastis.

24. Licencijos turėtojas, per licencijas išduodančios institucijos nustatytą terminą pašalinęs pažeidimus, dėl kurių buvo priimtas sprendimas įspėti apie galimą licencijos galiojimo sustabdymą, gali kreiptis į licencijas išduodančią instituciją, pateikdamas motyvuotą prašymą panaikinti įspėjimą apie galimą licencijos galiojimo sustabdymą ir dokumentus, įrodančius, kad pažeidimai pašalinti.

25. Licencijas išduodanti institucija, gavusi Taisyklių 24 punkte nurodytus dokumentus, per 5 darbo dienas priima sprendimą panaikinti įspėjimą apie galimą licencijos galiojimo sustabdymą arba, jeigu pateiktų dokumentų nepakanka nustatyti, kad pažeidimai pašalinti, atsisako panaikinti įspėjimą apie galimą licencijos galiojimo sustabdymą ir ne vėliau kaip per 3 darbo dienas praneša licencijos turėtojui apie priimtą sprendimą ir nurodo sprendimo priėmimo priežastis.

26. Licencijos galiojimas sustabdomas Įstatymo 161 straipsnio 9 dalyje numatytais atvejais.

27. Sprendimą sustabdyti licencijos galiojimą licencijas išduodanti institucija priima Įstatymo 161 straipsnio 10 dalyje nustatyta tvarka ir terminais.

28. Apie priimtą sprendimą sustabdyti licencijos galiojimą licencijas išduodanti institucija ne vėliau kaip per 3 darbo dienas nuo sprendimo priėmimo praneša licencijos turėtojui ir nurodo licencijos galiojimo sustabdymo priežastis ir terminą, per kurį būtina pašalinti pažeidimus, kad licencijos galiojimo sustabdymas būtų panaikintas.

29. Licencijas išduodančiai institucijai priėmus sprendimą sustabdyti licencijos galiojimą, licencijos turėtojas privalo sustabdyti licencijuojamą veiklą ne vėliau kaip per 5 darbo dienas nuo pranešimo apie licencijos galiojimo sustabdymą gavimo (įteikimo pagal pašto žymas).

30. Licencijos turėtojas, per licencijas išduodančios institucijos nustatytą terminą pašalinęs pažeidimus, dėl kurių licencijos galiojimas buvo sustabdytas, gali kreiptis į licencijas išduodančią instituciją ir pateikti motyvuotą prašymą panaikinti licencijos galiojimo sustabdymą ir dokumentus, įrodančius, kad pažeidimai pašalinti.

31. Licencijas išduodanti institucija, gavusi Taisyklių 30 punkte nurodytus dokumentus, per 10 darbo dienų priima sprendimą panaikinti licencijos galiojimo sustabdymą arba, jeigu pateiktų dokumentų nepakanka nustatyti, kad pažeidimai pašalinti, atsisako panaikinti licencijos galiojimo sustabdymą ir ne vėliau kaip per 3 darbo dienas nuo sprendimo priėmimo praneša licencijos turėtojui apie priimtą sprendimą ir nurodo sprendimo priėmimo priežastis.

32. Licencijos galiojimas panaikinamas Įstatymo 161 straipsnio 11 dalyje numatytais atvejais.

33. Sprendimą panaikinti licencijos galiojimą licencijas išduodanti institucija priima per 5 darbo dienas nuo informacijos apie Įstatymo 161 straipsnio 11 dalyje nurodytų aplinkybių atsiradimą gavimo ir apie priimtą sprendimą ne vėliau kaip per 3 darbo dienas nuo sprendimo priėmimo praneša licencijos turėtojui ir nurodo licencijos galiojimo panaikinimo priežastis.

34. Licencijas išduodančiai institucijai priėmus sprendimą panaikinti licencijos galiojimą, licencijos turėtojas privalo nutraukti licencijuojamą veiklą ir grąžinti licenciją arba jos dublikatą (jeigu jis buvo išduotas) ne vėliau kaip per 5 darbo dienas nuo pranešimo apie licencijos galiojimo panaikinimą gavimo (įteikimo pagal pašto žymas).

VII. LICENCIJOS TURĖTOJO TEISĖS IR PAREIGOS

35. Licencijos turėtojas turi teisę:

35.1. atlikti balzamavimą;

35.2. gauti licencijas išduodančios institucijos paaiškinimus dėl veiksmų, neveikimo, sprendimų, susijusių su Taisyklių nuostatomis;

35.3. Lietuvos Respublikos įstatymų nustatyta tvarka apskųsti teismui licencijas išduodančios institucijos sprendimus.

36. Licencijos turėtojas privalo:

36.1. laikytis licencijuojamos veiklos sąlygų;

36.2. Taisyklių 29 ir 34 punktuose nustatytais atvejais ir terminais sustabdyti arba nutraukti licencijuojamą veiklą.

37. Kitos Taisyklių 35 ir 36 punktuose nenustatytos licencijos turėtojų teisės ir pareigos nustatytos Įstatyme, kituose Lietuvos Respublikos įstatymuose ir teisės aktuose.

VIII. Licencijuojamos veiklos sąlygos ir jų laikymosi PRIEŽIŪRa

38. Licencijų turėtojai privalo vykdyti Lietuvos Respublikos įstatymus, Lietuvos Respublikos Vyriausybės nutarimus ir kitus teisės aktus, reglamentuojančius balzamavimo atlikimą, laikytis visuomenės sveikatos saugos, aplinkos apsaugos, asmens duomenų tvarkymo ir apsaugos reikalavimų, nustatytų Lietuvos Respublikos įstatymuose ir kituose teisės aktuose.

39. Licencijos turėtojas negali savo vardu įgalioti kitų asmenų atlikti licencijoje nurodytą balzamavimą ar pagal sutartį perduoti jiems teisę atlikti licencijoje nurodytą balzamavimą.

40. Licencijos turėtojas gali atlikti balzamavimą tik licencijoje nurodytu (-ais) adresu (-ais).

41. Visuomenės sveikatos centrai, Aplinkos ministerijos regionų aplinkos apsaugos departamentai, kitos valstybinės priežiūros institucijos, vadovaudamiesi Lietuvos Respublikos viešojo administravimo įstatymo (Žin., 1999, Nr. 60-1945; 2006, Nr. 77-2975) ketvirtojo skirsnio nuostatomis dėl ūkio subjektų veiklos priežiūros, pagal kompetenciją prižiūri licencijų turėtojų veiklą ir kontroliuoja, kaip jie vykdo aplinkos apsaugos, visuomenės sveikatos saugos ir asmens duomenų tvarkymo ir apsaugos reikalavimus, nustatytus Lietuvos Respublikos įstatymuose ir kituose teisės aktuose. Šiame punkte nurodytos valstybinės priežiūros institucijos, nustačiusios balzamavimui taikomų teisės aktų reikalavimų pažeidimus, per 3 darbo dienas nuo sprendimo apie nustatytus pažeidimus priėmimo:

41.1. teikia licencijas išduodančiai institucijai motyvuotus rašytinius pasiūlymus sustabdyti licencijos galiojimą dėl nustatytų balzamavimo pažeidimų ir dokumentus su išvada (-omis), patvirtinančia (-iomis) priežastis, dėl kurių gali būti sustabdytas licencijos galiojimas, taip pat nurodo pažeidimų pašalinimo terminus;

41.2. raštu praneša licencijos turėtojui apie licencijas išduodančiai institucijai pateiktą pasiūlymą sustabdyti licencijos galiojimą, jeigu toks pasiūlymas pateikiamas.

IX. BAIGIAMOSIOS NUOSTATOS

42. Už licencijos išdavimą, pakeitimą, licencijos dublikato išdavimą imama Lietuvos Respublikos Vyriausybės 2000 m. gruodžio 15 d. nutarime Nr. 1458 „Dėl Konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“ (Žin., 2000, Nr. 108-3463) apskaičiuoto dydžio valstybės rinkliava.

_________________